
NOŢIUNI ŞI DISPOZIŢII GENERALE

Articolul 1. Noţiuni de bază

În sensul prezentei legi, prin noţiunile de mai jos se înţelege:

alcool etilic - alcool, obţinut prin fermentarea alcoolică a materiei prime de origine vegetală, cu distilare, cu/sau fără rafinare ulterioară, şi alcool de sinteză obţinut prin hidratarea catalitică a etilenei;

alcool etilic rafinat - alcool etilic, obţinut în urma rafinării alcoolului brut şi/sau a plămezilor fermentate din materii prime de origine vegetală avînd concentraţia alcoolului etilic de cel puţin 95,5% în volum;

alcool etilic potabil - alcool etilic rafinat, diluat cu apă potabilă dedurizată pînă la concentraţia alcoolului etilic de 95% în volum;

alcool etilic tehnic - alcool etilic care, prin compoziţia sa, este impropriu pentru utilizare în scopuri alimentare;

alcool etilic denaturat - alcool etilic care conţine adaos de coloranţi sau substanţe speciale, prezenţa cărora exclude utilizarea lui la fabricarea producţiei alcoolice alimentare;

ambalaj din materiale netradiţionale - ambalaj confecţionat din ceramică, porţelan, faianţă, lemn, cristal şi alte materiale (introdusă prin Legea Nr.301-XVI din 27 decembrie 2007);

aviz prealabil - document necesar pentru import care atestă că volumul solicitat de alcool etilic în corespundere cu programul de producere este coordonat cu Agenţia Agroindustrială "Moldova-Vin" (introdusă prin Legea Nr.301-XVI din 27 decembrie 2007);

producţie alcoolică - producţie alimentară avînd concentraţia de alcool etilic mai mare de 1,5% în volum (alcoolul etilic potabil, băuturile alcoolice, vinul din struguri, vinul din fructe, vinul materie primă din struguri şi fructe, sucurile fermentate din fructe, cidrul);

băutură alcoolică - producţie alcoolică fabricată din alcool etilic obţinut prin fermentarea materiei prime de origine vegetală, cu adaosuri de sucuri, produse ce conţin zahăr, substanţe aromate, macerate, extracte sau distilate de ingrediente de origine naturală, alte ingrediente, cu/sau fără apă potabilă dedurizată, destinată consumului uman;

băutură alcoolică tare - producţie alcoolică avînd concentraţia alcoolului etilic mai mare de 25% în volum;

producători de producţie alcoolică - agenţi economici care dispun de utilaj necesar, deţin licenţa respectivă şi întrunesc condiţiile prevăzute de prezenta lege pentru fabricarea producţiei alcoolice;

capacităţi de producţie - utilaj tehnologic necesar conform cerinţelor reglementărilor tehnice pentru asigurarea ciclului tehnologic de fabricare a alcoolului etilic şi a producţiei alcoolice solicitate în prognoza programului de producţie (introdusă prin Legea Nr.73-XV din 11 martie 2004; în redacţia Legii Nr.301-XVI din 27 decembrie 2007);

circulaţia producţiei alcoolice - procurarea (inclusiv importul), livrarea (inclusiv exportul), folosirea, stocarea (depozitarea) şi vînzarea (cu ridicata şi cu amănuntul) producţiei alcoolice;

depozit-tip pentru păstrarea alcoolului etilic - depozit dotat cu vase tehnologice, utilaj şi măsurătoare de diferite capacităţi pentru recepţia, stocarea şi livrarea alcoolului etilic în conformitate cu cerinţele documentaţiei normativ-tehnice în vigoare (introdusă prin Legea Nr.73-XV din 11 martie 2004);

depozit specializat - depozit special amenajat pentru stocarea şi comercializarea cu ridicata a producţiei alcoolice ambalate (în redacţia Legii Nr.423-XVI din 22 decembrie 2006);

documentaţie normativă - standarde, coduri de bune practici, reglementări tehnice şi alte documente ce specifică reguli, linii directoare sau caracteristici pentru diferite genuri de activitate sau pentru rezultatele acestora (în redacţia Legii Nr.301-XVI din 27 decembrie 2007);

documentaţie tehnologică - reguli generale (pentru un grup de produse sau procedee tehnologice omogene ce servesc ca bază pentru elaborarea instrucţiunilor tehnologice) şi instrucţiuni tehnologice (pentru un produs sau un procedeu tehnologic) (introdusă prin Legea Nr.301-XVI din 27 decembrie 2007);

marcă de calitate - bilet special de control, ce conţine cîteva grade de protecţie şi se aplică la livrarea producţiei alcoolice îmbuteliate (cu excepţia alcoolului etilic) de înaltă calitate;

timbru de acciza - (exclusă prin Legea Nr.423-XVI din 22 decembrie 2006);

produs falsificat (contrafăcut) - produs care, potrivit compoziţiei şi procedeelor de fabricare, nu corespunde documentaţiei normative în vigoare şi este prezentat drept veritabil, inducînd în eroare consumatorul, sau duplicat fals reprodus după modelul original;

sticlă returnabilă - recipient utilizat repetat la îmbutelierea producţiei alcoolice;

dop cu dispersie - dop de o singură folosinţă care exclude posibilitatea de pătrundere în sticlă a lichidului din exterior fără deteriorarea dopului (introdusă prin Legea Nr.301-XVI din 27 decembrie 2007);

Marcă comercială de stat - timbru ce reprezintă o imprimare pe hîrtie specială de dimensiuni stabilite, cu inscripţii şi semne distinctive, emis de stat, ce conţine informaţie despre producţia alcoolică. Se aplică pe producţia finită corespunzătoare tuturor standardelor de calitate şi destinată pentru export;

Timbru de acciz. Marcă comercială de stat - timbru ce reprezintă o imprimare pe hîrtie specială de dimensiuni stabilite, cu inscripţii şi semne distinctive, emis de stat, ce conţine informaţie despre producţia alcoolică, şi utilizat în calitate de marcare a unor categorii de producţie alcoolică supusă accizelor. Se aplică pe producţia finită fabricată în Republica Moldova şi destinată comercializării pe piaţa internă, precum şi pe producţia alcoolică importată (introduse prin Legea Nr.423-XVI din 22 decembrie 2006).

Articolul 2. Obiectul legii

(1) Prezenta lege stabileşte cadrul juridic, administrativ, de control şi de asigurare a calităţii în domeniul fabricării şi circulaţiei alcoolului etilic şi a producţiei alcoolice (în redacţia Legii Nr.73-XV din 11 martie 2004).

(2) Fabricarea şi circulaţia alcoolului etilic şi a producţiei alcoolice se efectuează în condiţiile prevăzute de prezenta lege, cu respectarea cerinţelor de ocrotire a sănătăţii populaţiei şi de protecţie a mediului înconjurător (în redacţia Legii Nr.73-XV din 11 martie 2004).

(3) Reglementarea legislativă a fabricării şi circulaţiei alcoolului etilic şi a producţiei alcoolice are drept scop (în redacţia Legii Nr.73-XV din 11 martie 2004):

a) apărarea intereselor economice ale statului;

b) satisfacerea cerinţelor consumatorilor şi ridicarea culturii consumului producţiei alcoolice;

c) consolidarea reputaţiei comerciale a producţiei alcoolice din Republica Moldova şi sporirea exportului de producţie alcoolică calitativă;

d) crearea condiţiilor adecvate de fabricare a alcoolului etilic şi a producţiei alcoolice şi asigurarea calităţii acestora (în redacţia Legii Nr.73-XV din 11 martie 2004);

e) intensificarea şi eficientizarea controlului asupra respectării condiţiilor de fabricare şi circulaţie a alcoolului etilic şi a producţiei alcoolice (în redacţia Legii Nr.73-XV din 11 martie 2004);

f) păstrarea tehnologiilor clasice şi protejarea mărcilor tradiţionale de producţie alcoolică;

g) combaterea falsificării alcoolului etilic şi a producţiei alcoolice (în redacţia Legii Nr.73-XV din 11 martie 2004);

h) prevenirea şi combaterea evaziunii fiscale în procesul circulaţiei alcoolului etilic şi a producţiei alcoolice, sporirea veniturilor bugetare provenite din fabricarea şi circulaţia alcoolului etilic şi a producţiei alcoolice (în redacţia Legii Nr.73-XV din 11 martie 2004).

Articolul 3. Sfera şi limitele de aplicare a legii

(1) Prezenta lege reglementează relaţiile care apar în domeniul fabricării şi circulaţiei alcoolului etilic şi a producţiei alcoolice şi este obligatorie pentru toţi subiecţii vizaţi (în redacţia Legii Nr.73-XV din 11 martie 2004).

(2) Prevederile prezentei legi nu se extind asupra relaţiilor şi activităţilor din domeniul:

a) fabricării şi circulaţiei medicamentelor şi a mijloacelor de diagnosticare ce conţin alcool etilic, înregistrate de către autoritatea împuternicită a administraţiei publice şi incluse în Nomenclatorul de stat de medicamente;

b) fabricării şi circulaţiei articolelor cu destinaţie medicală, medicamentelor preparate de instituţiile farmaceutice după reţete individuale, preparatelor homeopatice, medicamentelor de uz veterinar, parfumurilor şi produselor cosmetice;

c) fabricării şi circulaţiei berii;

d) fabricării producţiei alcoolice în condiţii de casă, pentru consum personal, cu excepţia băuturilor alcoolice tari (în redacţia Legii Nr.753-XV din 21 decembrie 2001).

(3) Dacă tratatele internaţionale la care Republica Moldova este parte prevăd alte norme decît cele stabilite în prezenta lege, se aplică normele tratatelor internaţionale.

Capitolul 2

OBLIGAŢII, RESTRICŢII ŞI CERINŢE ÎN DOMENIUL FABRICĂRII ŞI

CIRCULAŢIEI ALCOOLULUI ETILIC ŞI A PRODUCŢIEI ALCOOLICE

(în redacţia Legii Nr.73-XV din 11 martie 2004)

Articolul 4. Obligaţiile agenţilor economici

Agenţii economici care desfăşoară activităţi în domeniul fabricării şi circulaţiei alcoolului etilic şi a producţiei alcoolice sînt obligaţi (în redacţia Legii Nr.73-XV din 11 martie 2004):

a) să fabrice alcool etilic şi producţie alcoolică în limita sortimentului pentru care s-a eliberat licenţa (în redacţia Legilor Nr.753-XV din 21 decembrie 2001; Nr.73-XV din 11 martie 2004; Nr.423-XVI din 22 decembrie 2006);

b) să comercializeze alcool etilic pentru fabricarea producţiei alcoolice, farmaceutice, de parfumerie şi cosmetice numai agenţilor economici care deţin licenţa respectivă (în redacţia Legii Nr.73-XV din 11 martie 2004);

c) să ţină, utilizînd sistemul de evidenţă computerizată, evidenţa zilnică, potrivit unei forme stabilite, a stocurilor de materie primă pe fiecare furnizor aparte, a materiei prime prelucrate şi rămase în stoc; a cantităţilor de alcool etilic şi de producţie alcoolică fabricate şi puse în circulaţie; a alcoolului etilic şi a producţiei alcoolice rămase în stoc pe fiecare denumire şi categorie (în redacţia Legii Nr.73-XV din 11 martie 2004);

d) (introdusă prin Legea Nr.753-XV din 21 decembrie 2001; în redacţia Legii Nr.205-XVI din 28 iulie 2005; exclusă prin Legea Nr.301-XVI din 27 decembrie 2007);

e) să marcheze producţia alcoolică (în redacţia Legii Nr.301-XVI din 27 decembrie 2007);

f) să nu transmită, direct sau indirect, licenţa altor agenţi economici;

g) să asigure etanşeitatea instalaţiilor de fabricare a alcoolului etilic şi a producţiei alcoolice, circulaţia întregii producţii fabricate prin mijloace de măsurat şi de control (în redacţia Legilor Nr.73-XV din 11 martie 2004; Nr.423-XVI din 22 decembrie 2006);

h) să asigure integritatea sigiliilor aplicate, integritatea şi funcţionarea mijloacelor de măsurat şi de control, precum şi condiţii de depozitare în siguranţă a alcoolului etilic şi a producţiei alcoolice fabricate (în redacţia Legilor Nr.73-XV din 11 martie 2004; Nr.423-XVI din 22 decembrie 2006);

i) să comercializeze producţia alcoolică cu ridicata ori să o livreze în alt mod numai agenţilor economici care dispun de depozite specializate şi deţin licenţă respectivă;

j) să execute verificările metrologice (în redacţia Legii Nr.301-XVI din 27 decembrie 2007).

Articolul 5. Restricţii

(1) Nu pot desfăşura activităţi în domeniul fabricării şi circulaţiei alcoolului etilic şi a producţiei alcoolice agenţii economici care nu dispun de licenţă respectivă, precum şi agenţii economici cărora licenţa le-a fost suspendată sau retrasă în modul stabilit de lege (în redacţia Legii Nr.73-XV din 11 martie 2004).

(2) Se interzice:

a) livrarea în reţeaua de comerţ şi comercializarea cu amănuntul a alcoolului etilic şi/sau a alcoolului etilic potabil în vrac şi/sau îmbuteliat;

b) fabricarea alcoolului etilic şi a producţiei alcoolice din materia primă a clientului dacă acesta nu deţine licenţă pentru comercializarea angro a alcoolului etilic şi a producţiei alcoolice (în redacţia Legii Nr.73-XV din 11 martie 2004);

c) darea în arendă agenţilor economici care nu dispun de licenţele respective a spaţiilor pentru fabricarea alcoolului etilic şi a producţiei alcoolice, utilajului tehnologic şi depozitelor specializate (în redacţia Legii Nr.73-XV din 11 martie 2004);

d) livrarea şi comercializarea în reţeaua de farmacii a alcoolului etilic în vrac şi/sau îmbuteliat în recipiente cu o capacitate mai mare de 100 ml (introdusă prin Legea Nr.753-XV din 21 decembrie 2001);

e) comercializarea cu ridicata a producţiei alcoolice ambalate prin depozite specializate arendate (introdusă prin Legea Nr.73-XV din 11 martie 2004; în redacţia Legii Nr.423-XVI din 22 decembrie 2006);

f) fabricarea şi circulaţia alcoolului etilic şi a producţiei alcoolice falsificate (contrafăcute);

g) utilizarea sticlelor returnabile pentru îmbutelierea producţiei alcoolice;

h) circulaţia producţiei alcoolice ambalate nemarcate în modul stabilit cu "Marca comercială de stat" sau cu "Timbru de acciz. Marca comercială de stat".

(Conform Legii Nr.423-XVI din 22 decembrie 2006 alineatul se completează cu literele f), g) şi h).

(3) Livrarea sau punerea în circulaţie în alt mod a producţiei alcoolice nu se admite dacă nu are etichetă cu indicarea denumirii ei, denumirii sau numelui şi adresei producătorului şi, după caz, ale importatorului, precum şi a datelor despre compoziţia ei şi termenul de valabilitate. Adăugarea de cuvinte sau texte care califică producţia alcoolică ca avînd valoare curativă sau medicală este interzisă.

(4) Alte restricţii privind fabricarea şi circulaţia alcoolului etilic şi a producţiei alcoolice se stabilesc prin lege (în redacţia Legii Nr.73-XV din 11 martie 2004).

Articolul 6. Cerinţe obligatorii pentru fabricarea şi


circulaţia alcoolului etilic şi a producţiei alcoolice

(1) Decontările dintre agenţii economici care desfăşoară activităţi în domeniul circulaţiei alcoolului etilic rafinat se vor face numai prin intermediul instituţiilor financiare.

(2) Răspunderea pentru nerespectarea documentaţiei normative privind alcoolul etilic şi producţia alcoolică fabricate în Republica Moldova revine agentului economic care le fabrică şi/sau le comercializează (în redacţia Legilor Nr.753-XV din 21 decembrie 2001; Nr.73-XV din 11 martie 2004).

(3) Îmbutelierea alcoolului etilic destinat comercializării în reţeaua de farmacii se efectuează la întreprinderi specializate care dispun de licenţă pentru fabricarea şi/sau păstrarea, comercializarea angro a alcoolului etilic, a producţiei alcoolice şi a berii (introdus prin Legea Nr.753-XV din 21 decembrie 2001).

(4) (Introdus prin Legea Nr.753-XV din 21 decembrie 2001; exclus prin Legea Nr.73-XV din 11 martie 2004).

(4) Comercializarea pe piaţa internă a băuturilor alcoolice tari ambalate se efectuează în sticle cu dopuri cu dispersie sau cu alte tipuri de dopuri confirmate de către Întreprinderea de Stat "Centrul Naţional de Verificare a Calităţii Producţiei Alcoolice", care ar exclude posibilitatea utilizării repetate a ambalajului produsului, cu excepţia băuturilor tip divin, tip brandy, tip whisky, a băuturilor tip lichior cu un conţinut minim de zahăr de 350 g/dm3, a băuturilor în ambalaj cu capacitatea de pînă la 0,25 litri şi în ambalaj de suvenir confecţionat din materiale netradiţionale. Tipul băuturii este definit conform prezentei legi şi Legii viei şi vinului nr. 57-XVI din 10 martie 2006 (introdus prin Legea Nr.423-XVI din 22 decembrie 2006, în vigoare 2 august 2007; în redacţia Legii Nr.301-XVI din 27 decembrie 2007).

Articolul 7. Registrul de stat al circulaţiei alcoolului


etilic şi a producţiei alcoolice


(în redacţia Legii Nr.301-XVI din 27 decembrie 2007)

(1) Agenţii economici care desfăşoară activităţi în domeniul fabricării şi circulaţiei alcoolului etilic şi a producţiei alcoolice, odată cu primirea licenţei, sînt supuşi înregistrării obligatorii în Registrul de stat al circulaţiei alcoolului etilic şi a producţiei alcoolice (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(2) Controlul asupra circulaţiei alcoolului etilic şi a producţiei alcoolice se efectuează prin sistemul de evidenţă computerizată, cu înregistrarea datelor în Registrul de stat al circulaţiei alcoolului etilic şi a producţiei alcoolice (în redacţia Legii Nr.301-XVI din 27 decembrie 2007).

COMPETENŢA AUTORITĂŢILOR PUBLICE ÎN DOMENIUL FABRICĂRII ŞI

CIRCULAŢIEI ALCOOLULUI ETILIC ŞI A PRODUCŢIEI ALCOOLICE

(în redacţia Legii Nr.73-XV din 11 martie 2004)

Articolul 8. Competenţa autorităţilor publice

(1) De competenţa autorităţilor publice centrale în domeniul fabricării şi circulaţiei alcoolului etilic şi a producţiei alcoolice ţine promovarea politicii statului în domeniu, precum şi aprobarea documentaţiei normative în domeniul dat (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(2) Autorităţile administraţiei publice locale, în teritoriul pe care îl administrează şi în limitele competenţei stabilite de lege în domeniul fabricării şi circulaţiei alcoolului etilic şi a producţiei alcoolice, au următoarele atribuţii (în redacţia Legii Nr.73-XV din 11 martie 2004):

a) exercită controlul asupra respectării de către agenţii economici a prezentei legi (în redacţia Legilor Nr.73-XV din 11 martie 2004; Nr.301-XVI din 27 decembrie 2007);

b) asigură încasarea în bugetele unităţilor administrativ-teritoriale a prestaţiilor financiare pentru fabricarea şi circulaţia alcoolului etilic şi a producţiei alcoolice (în redacţia Legii Nr.73-XV din 11 martie 2004);

c) eliberează licenţe pentru comercializarea cu amănuntul a producţiei alcoolice;

d) exercită alte atribuţii stabilite prin lege (în redacţia Legii Nr.301-XVI din 27 decembrie 2007).

Articolul 9. Organele abilitate cu funcţii de supraveghere,


de control şi de administrare

(1) Supravegherea, controlul şi administrarea în domeniul fabricării şi circulaţiei alcoolului etilic şi a producţiei alcoolice se efectuează de către organele abilitate, în conformitate cu prevederile legii (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(2) Organe abilitate sînt:

a) Agenţia Agroindustrială "Moldova-Vin" şi Inspectoratul de Stat pentru Supravegherea Producţiei Alcoolice de pe lîngă acesta;

b) Serviciul Standardizare şi Metrologie;

c) organele de control fiscal, financiar şi economic;

d) alte organe ale administraţiei publice centrale şi locale, în limitele competenţei stabilite de lege.

(3) Atribuţiile organelor abilitate sînt exercitate de către reprezentanţii acestora, a căror competenţă se stabileşte prin lege (în redacţia Legii Nr.301-XVI din 27 decembrie 2007).

(4) Agenţii economici care desfăşoară activităţi în domeniul fabricării şi circulaţiei alcoolului etilic şi a producţiei alcoolice sînt obligaţi să pună la dispoziţia reprezentanţilor organelor abilitate la cererea acestora, informaţiile şi documentele care atestă legalitatea activităţii desfăşurate (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

Articolul 10. Atribuţiile reprezentanţilor organelor abilitate

Reprezentanţii organelor abilitate, în funcţie de constatările făcute, sînt în drept:

1) să interzică livrarea de către producători a producţiei alcoolice care:

a) poate periclita sănătatea sau viaţa consumatorilor din cauza deficienţelor calitative, confirmate prin actele întocmite de organele competente;

b) este interzisă consumului (în redacţia Legii Nr.301-XVI din 27 decembrie 2007);

c) este confirmată ca falsificată (contrafăcută);

d) are termenul de valabilitate expirat;

2) să dispună sistarea fabricării sau circulaţiei producţiei alcoolice dacă aceasta:

a) are deficienţele enumerate la punctul 1);

b) nu este certificată în Sistemul Naţional de Evaluare a Conformităţii şi/sau nu corespunde cerinţelor documentaţiei normative în vigoare (în redacţia Legii Nr.301-XVI din 27 decembrie 2007);

c) deşi nu periclitează sănătatea sau viaţa consumatorilor, conţine o indicaţie geografică ce identifică un produs care nu este originar din locul menţionat în această indicaţie, chiar şi în cazul în care este menţionată adevărata origine a produsului sau în cazul în care indicaţia geografică este folosită în traducere sau este însoţită de expresii precum: "de genul", "de tipul", "de stilul", "imitaţie" şi altele (în redacţia Legii Nr.301-XVI din 27 decembrie 2007);

d) lipsesc elementele de identificare şi/sau documentele de însoţire privind calitatea producţiei (în redacţia Legii Nr.301-XVI din 27 decembrie 2007);

e) nu este etichetată în conformitate cu prevederile legii (în redacţia Legii Nr.301-XVI din 27 decembrie 2007);

f) are deficienţele depistate în timpul controlului, care nu au fost remediate în termenul stabilit sau au fost remediate parţial;

g) nu este marcată (introdusă prin Legea Nr.423-XVI din 22 decembrie 2006; în redacţia Legii Nr.301-XVI din 27 decembrie 2007).

3) să sesizeze organele abilitate pentru retragerea licenţei respective a agentului economic cînd acesta comite abateri repetate de la prevederile legii (în redacţia Legii Nr.301-XVI din 27 decembrie 2007).

Articolul 11. Organul de specialitate în domeniul fabricării


şi circulaţiei alcoolului etilic şi


a producţiei alcoolice

(1) Organul de specialitate de supraveghere şi control la nivel naţional asupra fabricării şi circulaţiei alcoolului etilic şi a producţiei alcoolice este Inspectoratul de Stat pentru Supravegherea Producţiei Alcoolice de pe lîngă Agenţia Agroindustrială "Moldova-Vin", denumit în continuare Inspectorat de Stat (în redacţia Legii Nr.73-XV din 11 martie 2004).

(2) Inspectoratul de Stat are următoarele atribuţii:

a) supraveghează respectarea metodelor şi a tehnologiilor folosite la fabricarea alcoolului etilic şi a producţiei alcoolice;

b) reglementează controlul analitic al alcoolului etilic şi al producţiei alcoolice prin intermediul laboratoarelor de încercări specializate;

c) coordonează controlul tehnic la toate etapele de fabricare a alcoolului etilic şi a producţiei alcoolice, precum şi controlul asupra corespunderii calităţii alcoolului etilic şi a producţiei alcoolice cerinţelor legii şi ale reglementărilor tehnice în vigoare;

d) efectuează controlul asupra respectării condiţiilor minime de fabricare, a documentaţiei normative şi tehnologice şi a condiţiilor specifice de licenţiere pentru fabricarea şi/sau păstrarea, şi/sau comercializarea angro a alcoolului etilic şi a producţiei alcoolice;

e) exercită controlul agenţilor economici asupra respectării prevederilor legii şi a documentaţiei normative şi tehnologice la fabricarea şi/sau păstrarea, şi/sau comercializarea angro a alcoolului etilic şi a producţiei alcoolice;

f) efectuează controlul asupra marcării producţiei alcoolice, utilizării denumirilor de origine, a denumirilor de origine controlate, a indicaţiilor geografice şi a denumirilor de produse;

g) efectuează, în comun cu Inspectoratul Fiscal Principal de Stat şi cu Serviciul Standardizare şi Metrologie, controlul asupra integrităţii sigiliilor aplicate utilajului pentru producerea alcoolului etilic şi a băuturilor alcoolice tari;

h) verifică etanşeitatea instalaţiilor de fabricare a alcoolului etilic şi a băuturilor alcoolice tari;

i) ţine Registrul utilajului tehnologic principal folosit pentru fabricarea alcoolului etilic şi/sau a băuturilor alcoolice tari, verifică înregistrarea utilajului tehnologic principal folosit pentru fabricarea alcoolului etilic şi/sau a băuturilor alcoolice tari;

j) verifică înregistrarea agenţilor economici care desfăşoară activităţi de fabricare şi/sau păstrare, şi/sau comercializare angro a alcoolului etilic şi a producţiei alcoolice în Registrul de stat al circulaţiei alcoolului etilic şi a producţiei alcoolice;

k) sesizează organul abilitat asupra încălcărilor depistate, care atrag sistarea temporară sau retragerea licenţei pentru fabricarea şi/sau păstrarea, şi/sau comercializarea angro a alcoolului etilic şi a producţiei alcoolice, în cazurile stabilite de lege;

l) participă, în comun cu alte organe abilitate, la acţiunile iniţiate de acestea potrivit legii, inclusiv la controlul calităţii producţiei alcoolice din reţeaua de comerţ cu amănuntul şi din alimentaţia publică;

m) sesizează, cînd constată abateri de la normativele de calitate, alte organe abilitate, pentru ca acestea să ia măsurile prevăzute de lege;

n) participă la elaborarea şi perfecţionarea legislaţiei cu privire la fabricarea şi circulaţia alcoolului etilic şi a producţiei alcoolice;

o) colaborează cu organisme internaţionale de profil în vederea cunoaşterii şi aplicării noilor metode de încercare şi de control al calităţii alcoolului etilic şi a producţiei alcoolice;

p) exercită alte atribuţii stabilite prin lege (în redacţia Legilor Nr.753-XV din 21 decembrie 2001; Nr.333-XV din 24 iulie 2003; Nr.73-XV din 11 martie 2004; Nr.301-XVI din 27 decembrie 2007).

(3) (Exclus prin Legea Nr.301-XVI din 27 decembrie 2007).

(4) Finanţarea Inspectoratului de Stat se efectuează de la bugetul de stat (în redacţia Legii Nr.301-XVI din 27 decembrie 2007).

Capitolul 4

IMPUNEREA FISCALĂ

Articolul 12. Impunerea şi administrarea fiscală

(1) La întreprinderile producătoare de alcool etilic şi băuturi alcoolice tari se efectuează control fiscal prin verificarea operativă (în redacţia Legilor Nr.154-XVI din 21 iulie 2005, în vigoare 1 ianuarie 2006; Nr.301-XVI din 27 decembrie 2007).

(2) Organele fiscale extrag lunar datele privind consumul de alcool etilic prin contoare de evidenţă cu memorie fiscală (în redacţia Legii Nr.154-XVI din 21 iulie 2005, în vigoare 1 ianuarie 2006).

(3) - (4) (Excluse prin Legea Nr.154-XVI din 21 iulie 2005, în vigoare 1 ianuarie 2006).

Capitolul 5

LICENŢIEREA FABRICĂRII ŞI CIRCULAŢIEI ALCOOLULUI ETILIC

ŞI A PRODUCŢIEI ALCOOLICE

(în redacţia Legii Nr.73-XV din 11 martie 2004)

Articolul 13. Licenţierea fabricării, comercializării,


păstrării şi importului alcoolului etilic


şi al producţiei alcoolice

(1) Fabricarea, comercializarea, păstrarea şi importul alcoolului etilic şi al producţiei alcoolice sînt supuse licenţierii în conformitate cu Legea nr. 451-XV din 30 iulie 2001 privind licenţierea unor genuri de activitate.

(2) Condiţiile obligatorii de licenţiere pentru solicitantul şi titularul de licenţă în vederea desfăşurării activităţii de fabricare, comercializare angro, păstrare şi import al alcoolului etilic şi al producţiei alcoolice sînt:

a) respectarea documentaţiei normative şi tehnologice la fabricarea şi/sau păstrarea, şi/sau comercializarea angro a producţiei alcoolice importate şi/sau autohtone;

b) deţinerea în proprietate a încăperilor pentru depozite specializate de construcţie capitală, cu o suprafaţă de depozitare de cel puţin 500 m2, acoperite şi îngrădite, dotate cu sistem de evidenţă computerizată (pentru păstrarea şi comercializarea angro a producţiei alcoolice importate şi/sau autohtone);

c) neadmiterea păstrării în depozitele specializate a altei producţii decît a celei alcoolice;

d) depozitarea alcoolului etilic numai în depozite-tip;

e) importul alcoolului etilic, importul şi/sau comercializarea angro a producţiei alcoolice importate, fabricarea şi/sau comercializarea angro a alcoolului etilic şi/sau a producţiei alcoolice în limita prognozei sortimentului de produse prezentate anual Camerei de Licenţiere pînă la 1 martie al anului de gestiune, în 2 exemplare, unul dintre care ulterior se remite Agenţiei Agroindustriale "Moldova-Vin";

f) neadmiterea comercializării alcoolului etilic importat;

g) marcarea obligatorie a producţiei alcoolice importate cu "Timbru de acciz. Marca comercială de stat";

h) dotarea întreprinderii cu sistem de evidenţă computerizată;

i) deţinerea în proprietate sau în baza unui contract de leasing financiar a capacităţilor minime de producţie (pentru fabricarea alcoolului etilic şi/sau a producţiei alcoolice);

j) înregistrarea utilajului tehnologic principal folosit pentru fabricarea alcoolului etilic şi/sau a băuturilor alcoolice tari în registrul ţinut de Inspectoratul de Stat;

k) utilizarea mijloacelor de măsurare şi de control adecvate şi legalizate, verificate metrologic (pentru fabricarea alcoolului etilic şi/sau a producţiei alcoolice);

l) asigurarea integrităţii sigiliilor aplicate utilajului pentru producerea alcoolului etilic şi/sau a băuturilor alcoolice tari;

m) respectarea, în procesul funcţionării întreprinderii, a normelor privind protecţia muncii, protecţia împotriva incendiilor, a normelor ecologice şi sanitare;

n) respectarea altor cerinţe stabilite prin lege.

(3) Agentul economic care solicită licenţă, suplimentar la actele prevăzute în Legea nr. 451-XV din 30 iulie 2001 privind licenţierea unor genuri de activitate, prezintă:

a) copia de pe actul de proprietate asupra depozitelor specializate (pentru comercializarea angro a producţiei alcoolice);

b) prognoza sortimentului alcoolului etilic şi/sau al producţiei alcoolice planificate pentru import şi/sau comercializare angro, pentru fabricare şi/sau păstrare şi comercializare angro în anul calendaristic curent, în 2 exemplare, unul dintre care ulterior se remite Agenţiei Agroindustriale "Moldova-Vin";

c) copia de pe actul de proprietate sau de pe contractul de leasing financiar al capacităţilor de producţie şi de pe actul de proprietate sau de pe contractul de leasing financiar ori de locaţiune a imobilului unde se va desfăşura activitatea licenţiată (pentru fabricarea alcoolului etilic şi a producţiei alcoolice);

d) copia de pe autorizaţia, cel puţin din partea unui producător, pentru comercializarea angro a producţiei alcoolice în regim de dealer (pentru păstrarea şi comercializarea angro a producţiei alcoolice autohtone prin depozite specializate);

e) dovada notificării organului central de reglementare în domeniu (Agenţia Agroindustrială "Moldova-Vin") despre deţinerea capacităţilor minime de producţie (pentru întreprinderile care solicită pentru prima dată licenţă pentru fabricarea alcoolului etilic şi a producţiei alcoolice) (în redacţia Legilor Nr.753-XV din 21 decembrie 2001; Nr.1191-XV din 4 iulie 2002; Nr.73-XV din 11 martie 2004; Nr.423-XVI din 22 decembrie 2006; Nr.301-XVI din 27 decembrie 2007).

Articolul 14. Suspendarea licenţei

(1) Suspendarea licenţei se efectuează în conformitate cu Legea nr.451-XV din 30 iulie 2001 privind licenţierea unor genuri de activitate. Drept temei pentru suspendarea licenţei servesc:

a) folosirea utilajului destinat fabricării alcoolului etilic şi a producţiei alcoolice în scopul fabricării producţiei nealimentare sau în alte scopuri decît cele stipulate în licenţă;

b) utilizarea mărcilor de produs şi a denumirilor de origine a produselor înregistrate, precum şi a invenţiilor brevetate, după intrarea în vigoare a hotărîrii judecătoreşti despre ilegalitatea utilizării lor;

c) neîndeplinirea de către titularul de licenţă, în termenul stabilit, a prescripţiei privind lichidarea încălcărilor ce ţin de condiţiile de licenţiere (în redacţia Legilor Nr.753-XV din 21 decembrie 2001; Nr.1191-XV din 4 iulie 2002; Nr.73-XV din 11 martie 2004; Nr.301-XVI din 27 decembrie 2007).

(2) Licenţa se suspendă pe termenul necesar pentru înlăturarea încălcărilor, dar nu mai mult decît pe 6 luni.

(3) În termen de 10 zile de la data comunicării de către organul abilitat a deciziei sale privind suspendarea licenţei, Inspectoratul de Stat sigilează utilajul şi comunicaţiile pentru a exclude fabricarea şi circulaţia alcoolului etilic şi a producţiei alcoolice (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(4) În termen de 10 zile de la primirea informaţiei privind lichidarea încălcărilor care au constituit temei pentru suspendarea licenţei şi după verificarea faptului lichidării acestora, Camera de Licenţiere adoptă decizia privind reluarea valabilităţii licenţei sau refuză reluarea valabilităţii acesteia. În baza deciziei emise, Inspectoratul de Stat va desigila sau nu va desigila utilajul şi comunicaţiile (în redacţia Legii Nr.301-XVI din 27 decembrie 2007).

(5) (Exclus prin Legea Nr.301-XVI din 27 decembrie 2007).

Articolul 15. (Exclus prin Legea Nr.301-XVI din 27 decembrie 2007).

Articolul 16. Încetarea valabilităţii licenţei şi retragerea licenţei

(1) Încetarea valabilităţii licenţei are loc în baza cererii depuse în acest sens de către deţinător la autoritatea abilitată cu dreptul de a acorda licenţe sau la expirarea termenului de valabilitate a licenţei.

(2) Licenţa se retrage de către instanţa judecătorească (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(3) Temei pentru retragerea licenţei servesc:

a) fabricarea şi/sau punerea în circulaţie a alcoolului etilic şi a producţiei alcoolice pentru agenţii economici care nu deţin licenţa respectivă, inclusiv pentru persoane fizice (în redacţia Legillor Nr.73-XV din 11 martie 2004; Nr.423-XVI din 22 decembrie 2006);

b) fabricarea alcoolului etilic şi a producţiei alcoolice care nu corespund cerinţelor documentaţiei normative (în redacţia Legii Nr.73-XV din 11 martie 2004);

c) (exclusă prin Legea Nr.301-XVI din 27 decembrie 2007);

d) punerea în circulaţie a producţiei alcoolice nemarcate în modul stabilit cu "Marca comercială de stat" sau cu "Timbru de acciz. Marca comercială de stat" ori marcate cu "Marca comercială de stat" sau "Timbru de acciz. Marca comercială de stat" false, precum şi a producţiei alcoolice falsificate (contrafăcute), cu retragerea obligatorie a licenţei, fără drept de reînnoire, pe o perioadă de 3 ani (în redacţia Legilor Nr.753-XV din 21 decembrie 2001; Nr.73-XV din 11 martie 2004; Nr.423-XVI din 22 decembrie 2006);

e) comunicarea repetată, în mod fraudulos, în decursul unui an, a datelor neautentice în declaraţiile despre volumul alcoolului etilic şi al producţiei alcoolice fabricate şi/sau puse în circulaţie, precum şi despre sortimentul acestora (în redacţia Legilor Nr.753-XV din 21 decembrie 2001; Nr.73-XV din 11 martie 2004; Nr.301-XVI din 27 decembrie 2007);

f) neîndeplinirea hotărîrii privind suspendarea licenţei;

g) suspendarea repetată, în decursul unui an, a licenţei pentru una şi aceeaşi încălcare în perioada de valabilitate a licenţei;

h) neînlăturarea în termenul stabilit a încălcărilor pentru care a fost dispusă suspendarea licenţei;

i) achiziţionarea alcoolului etilic şi a producţiei alcoolice de la producători sau din depozite care nu dispun de licenţă pentru genul respectiv de activitate (introdusă prin Legea Nr.1191-XV din 4 iulie 2002; în redacţia Legii Nr.73-XV din 11 martie 2004);

j) constatarea de către organele de control abilitate a cazurilor de fabricare, stocare sau comercializare a alcoolului etilic şi a producţiei alcoolice contrafăcute sau periculoase pentru viaţa şi sănătatea consumatorilor (introdusă prin Legea Nr.1191-XV din 4 iulie 2002; în redacţia Legii Nr.73-XV din 11 martie 2004);

k) recepţionarea producţiei alcoolice nu de la depozitele specializate sau nu de la producător;

l) nerespectarea evidenţei tehnologice în procesul de fabricare şi/sau de comercializare a alcoolului etilic şi a producţiei alcoolice;

m) nerespectarea evidenţei zilnice, computerizate, a circulaţiei alcoolului etilic şi a producţiei alcoolice, în baza datelor mijloacelor, legalizate şi verificate în modul stabilit, de măsurat şi de control;

n) punerea în circulaţie a producţiei alcoolice importate nemarcate în modul stabilit cu etichete în limba de stat (introdusă prin Legea Nr.301-XVI din 27 decembrie 2007).

(Conform Legii Nr.423-XVI din 22 decembrie 2006 alineatul se completează cu literele k), l) şi m).

(4) (Exclus prin Legea Nr.301-XVI din 27 decembrie 2007).

Capitolul 6

ETICHETAREA ŞI PUBLICITATEA PRODUCŢIEI ALCOOLICE

(în redacţia Legii Nr.301-XVI din 27 decembrie 2007)

Articolul 17. Etichetarea producţiei alcoolice

(1) Producţia alcoolică îmbuteliată livrată în reţeaua de comerţ trebuie să fie etichetată.

(2) La etichetare se folosesc indicaţii obligatorii şi, după caz, facultative, conform prezentei legi şi reglementărilor tehnice.

(3) Pe etichetă sau pe ambalajul de desfacere trebuie să fie prezentată în mod obligatoriu următoarea informaţie:

a) inscripţia "Fabricat în Moldova" (pentru producţia alcoolică fabricată în Republica Moldova);

b) denumirea şi adresa întreprinderii producătoare;

c) denumirea şi adresa importatorului şi cele ale exportatorului;

d) denumirea produsului;

e) data ambalării (ziua, luna, anul);

f) concentraţia alcoolică (% volum);

g) volumul nominal al produsului preambalat exprimat în decimetri cubi (dm3), litri (l), centimetri cubi (cm3) sau mililitri (ml);

h) date cu privire la certificare;

i) codul de bare (dacă este înregistrat);

j) indicativul documentului normativ pe produs;

k) termenul de valabilitate (dacă este stabilit pentru producţia alcoolică respectivă).

Articolul 171. Cerinţe faţă de informaţia de pe eticheta


producţiei alcoolice

(1) Informaţia de pe etichetă sau de pe ambalajul de desfacere al producţiei alcoolice trebuie să corespundă următoarelor cerinţe:

a) denumirea, precum şi caracterele folosite la redarea denumirii sub care este comercializat produsul trebuie să fie clare, lizibile, inteligibile şi nelavabile, plasate într-un loc vizibil pentru consumator;

b) denumirea şi adresa producătorului, ale ambalatorului şi ale importatorului trebuie să fie clare, să nu ocupe o poziţie dominantă pe etichetă şi să fie transliterate în grafie latină.

(2) Informaţia de pe etichetă sau de pe ambalajul de desfacere al producţiei alcoolice importate trebuie să fie expusă în limba de stat.

Articolul 172. Restricţii faţă de informaţia de pe eticheta


producţiei alcoolice

(1) Prin etichetare nu trebuie să se atribuie produselor alcoolice termeni descriptivi, uzuali, generici sau cu caracter elogios dacă nu se referă la produs, dacă jignesc sentimentul religios sau profesional, dacă pot induce în eroare consumatorul sau pot genera riscul de confuzie în privinţa unui produs similar al altui producător şi pot conduce la apariţia concurenţei neloiale, nici să li se atribuie proprietăţi de prevenire, tratare sau vindecare a unor boli sau să se facă referire la astfel de proprietăţi.

(2) Se interzice indicarea pe etichetă sau pe ambalajul de desfacere a oricărei informaţii care:

a) poate fi considerată drept indicaţie a originii produsului în cazul în care originea lui este alta;

b) cuprinde reproduceri sau imitaţii de steme, drapele şi embleme de stat, denumiri oficiale sau istorice de state ori abrevieri ale lor, denumiri depline sau abreviate de organizaţii internaţionale interguvernamentale, semne, sigilii oficiale de control, de garanţie şi de marcare, decoraţii şi alte distincţii. Astfel de semne pot fi aplicate numai dacă există consimţămîntul organului competent sau al posesorului acestora;

c) conţine o indicaţie geografică ce identifică un produs care nu este originar din locul menţionat în această indicaţie, chiar şi în cazul în care este menţionată adevărata origine a produsului sau în cazul în care indicaţia geografică este folosită în traducere sau este însoţită de expresii precum: "de genul", "de tipul", "de stilul", "imitaţie" şi altele;

d) este contrară ordinii publice şi bunelor moravuri.

Articolul 173. Examinarea conformităţii aspectului


exterior al ambalajului producţiei


alcoolice

(1) Examinarea conformităţii aspectului exterior al ambalajului producţiei alcoolice se efectuează în mod obligatoriu anterior punerii în circulaţie a producţiei alcoolice.

(2) Examinarea conformităţii aspectului exterior al ambalajului producţiei alcoolice se efectuează de către Consiliul pentru examinarea conformităţii aspectului exterior al ambalajului produselor vinicole, alcoolice, al berii şi al băuturilor nealcoolice (denumit în continuare Consiliu), care este creat şi activează permanent pe lîngă Agenţia Agroindustrială "Moldova-Vin".

(3) Consiliul este constituit din 7 membri: doi membri din partea Agenţiei Agroindustriale "Moldova-Vin", un membru din partea Inspectoratului de Stat, un membru din partea Întreprinderii de Stat "Agenţia de Stat pentru Proprietatea Intelectuală" şi 3 membri din partea structurilor asociative din sectorul privat.

Articolul 174. Atribuţiile Consiliului

Consiliul are următoarele atribuţii:

a) recepţionează cererile de aprobare a aspectului exterior al ambalajului, a mostrelor de etichete destinate aplicării pe ambalajul produselor alcoolice de producţie autohtonă sau a mostrelor de reclamă a produselor;

b) examinează conformitatea aspectului exterior al ambalajului, a mostrelor de etichete destinate aplicării pe ambalajul produselor alcoolice de producţie autohtonă sau a mostrelor de reclamă a produselor cu cerinţele stabilite de lege;

c) adoptă decizii privind aprobarea sau respingerea aspectului exterior al ambalajului, a mostrelor de etichete (imprimatele de probă pentru noile tipuri de producţie, precum şi tirajele de control ale etichetelor noi sau ale celor în vigoare) destinate aplicării pe ambalajul produselor alcoolice de producţie autohtonă sau a mostrelor de reclamă a produselor.

Articolul 175. Examinarea cererilor şi adoptarea


deciziilor de către Consiliu

(1) Consiliul examinează în şedinţă cererile solicitanţilor în termen de 15 zile de la data depunerii lor.

(2) Solicitanţii depun Consiliului:

a) cererea de aprobare a aspectului exterior al ambalajului, a mostrelor de etichete destinate aplicării pe ambalajul produselor alcoolice de producţie autohtonă sau a mostrelor de reclamă a produselor;

b) mostrele de ambalaj, mostrele de etichete destinate aplicării pe ambalajul produselor alcoolice de producţie autohtonă sau mostrele de reclamă a produselor.

(3) Deciziile Consiliului se adoptă cu votul majorităţii membrilor prezenţi la şedinţă şi se consemnează în procese-verbale semnate de preşedintele şi secretarul Consiliului.

(4) Decizia de aprobare a aspectului exterior al ambalajului, a mostrelor de etichete destinate aplicării pe ambalajul produselor alcoolice de producţie autohtonă sau a mostrelor de reclamă a produselor se adoptă în cazul în care acestea întrunesc cumulativ următoarele condiţii:

a) corespund cerinţelor stabilite de lege, de reglementările tehnice şi de standardele naţionale;

b) nu prejudiciază imaginea producţiei alcoolice din Republica Moldova;

c) nu sînt contrare ordinii publice şi bunelor moravuri.

(5) Decizia de respingere a aspectului exterior al ambalajului, a mostrelor de etichete destinate aplicării pe ambalajul produselor alcoolice de producţie autohtonă sau a mostrelor de reclamă a produselor se motivează de către Consiliu şi se expediază în formă scrisă solicitantului în termen de 5 zile de la adoptare.

(6) Informaţiile prezentate de solicitanţi sînt confidenţiale. Membrii Consiliului sînt obligaţi să respecte confidenţialitatea acestor informaţii.

Articolul 176. Publicitatea producţiei alcoolice

Publicitatea producţiei alcoolice se supune reglementărilor stabilite de Legea nr.1227-XIII din 27 iunie 1997 cu privire la publicitate şi de alte legi.

Capitolul 7

CERTIFICAREA ALCOOLULUI ETILIC

ŞI A PRODUCŢIEI ALCOOLICE

(introdus prin Legea Nr.301-XVI din 27 decembrie 2007)

Articolul 177. Certificarea alcoolului etilic


şi a producţiei alcoolice

(1) Alcoolul etilic şi producţia alcoolică se supun certificării conform regulilor şi procedurilor stabilite în Sistemul Naţional de Evaluare a Conformităţii. Certificarea se efectuează de către organismele de certificare, acreditate şi desemnate în sistemul nominalizat la propunerea Agenţiei Agroindustriale "Moldova-Vin", în condiţiile legii.

(2) Organismele de certificare, acreditate şi desemnate, certifică alcoolul etilic şi producţia alcoolică, inclusiv cea cu indicaţie geografică, cu denumire de origine şi cu denumire de origine controlată.

(3) Certificarea alcoolului etilic şi a producţiei alcoolice se efectuează pe lot.

Articolul 178. Controlul calităţii alcoolului etilic


şi a producţiei alcoolice


prin metoda organoleptică

(1) Calitatea alcoolului etilic şi a producţiei alcoolice fabricate şi importate, precum şi a produselor cu denumiri noi prezentate pentru certificare, se testează prin metoda organoleptică de către Comisia centrală de degustare pentru aprecierea calităţii produselor vinicole, alcoolice şi a berii (denumită în continuare Comisie), care este creată şi activează permanent pe lîngă Agenţia Agroindustrială "Moldova-Vin".

(2) Componenţa Comisiei, în număr de 21 de persoane, se aprobă de către Agenţia Agroindustrială "Moldova-Vin".

(3) Membrii Comisiei sînt experţi autorizaţi specializaţi în domeniul analizei senzoriale a producţiei alcoolice. Membrii Comisiei nu pot fi reprezentanţi ai producătorilor, ai exportatorilor sau ai importatorilor de producţie alcoolică.

(4) Comisia efectuează degustările după necesitate, dar nu mai rar de o dată pe săptămînă.

Articolul 179. Atribuţiile Comisiei

(1) Comisia are următoarele atribuţii:

a) apreciază calitatea produselor fabricate de întreprinderile din ramura vinificaţiei şi a alcoolului la diferite etape de producţie (control departamental);

b) apreciază calitatea producţiei de import destinate comercializării pe piaţa internă;

c) apreciază calitatea produselor destinate exportului;

d) organizează şi realizează lucrările de apreciere a calităţii mostrelor experimentale de produse cu mărci şi denumiri noi la propunerea întreprinderilor şi organizaţiilor, indiferent de tipul de proprietate şi forma juridică de organizare;

e) apreciază calitatea mostrelor de producţie alcoolică destinată comercializării care utilizează marca proprietate a statului şi căreia i se aprobă marca de calitate;

f) apreciază calitatea producţiei de import utilizate în ciclul tehnologic ca parte componentă la fabricarea producţiei alcoolice autohtone;

g) apreciază calitatea producţiei prezentate, inclusiv la solicitarea Agenţiei Agroindustriale "Moldova-Vin", a Inspectoratului de Stat şi a altor instituţii şi organizaţii;

h) testează, în caz de arbitraj, prin metoda organoleptică calitatea producţiei alcoolice la solicitarea agenţilor economici şi a altor organizaţii;

i) apreciază calitatea producţiei prevăzute pentru concurs, pentru scopuri didactice şi ştiinţifice.

(2) Deciziile Comisiei privind aprecierea organoleptică a calităţii producţiei sînt executorii.

Articolul 1710. Procedura aprecierii calităţii alcoolului


etilic şi a producţiei alcoolice


prin metoda organoleptică

(1) Pentru prezentarea la Comisie a mostrelor spre degustare, solicitantul depune o cerere pe numele directorului Întreprinderii de Stat "Centrul Naţional de Verificare a Calităţii Producţiei Alcoolice", în care indică scopul prezentării mostrelor. La cerere se anexează informaţia privind indicii fizico-chimici ai producţiei prezentate spre degustare. Pentru produsele cu denumiri noi, solicitantul anexează suplimentar proiectul instrucţiunii tehnologice.

(2) În termen de 5 zile de la depunerea cererii, reprezentantul delegat de Întreprinderea de Stat "Centrul Naţional de Verificare a Calităţii Producţiei Alcoolice" va prelua mostrele spre degustare, cu întocmirea unui act de prelevare în conformitate cu documentaţia normativă şi tehnologică. În termen de 5 zile, mostrele prelevate vor fi supuse degustării de către Comisie.

(3) Aprecierea calităţii produselor vinicole şi alcoolice se efectuează conform sistemului de punctare. Calificativele minime pentru fiecare tip de produs se aprobă de către Agenţia Agroindustrială "Moldova-Vin".

(4) Costul aprecierii calităţii mostrelor prezentate pentru analiza organoleptică şi cheltuielile pentru transportarea acestora la locul destinaţiei le suportă Întreprinderea de Stat "Centrul Naţional de Verificare a Calităţii Producţiei Alcoolice".

Titlul II

FABRICAREA ALCOOLULUI ETILIC ŞI A PRODUCŢIEI ALCOOLICE

(în redacţia Legii Nr.73-XV din 11 martie 2004)

Articolul 18. Cerinţele faţă de utilajul tehnologic utilizat


la fabricarea alcoolului etilic şi a băuturilor


alcoolice tari

(1) La fabricarea alcoolului etilic şi a băuturilor alcoolice tari este folosit numai utilaj tehnologic testat, dotat cu aparate pentru măsuratul cantităţii producţiei fabricate şi cu aparate pentru măsuratul concentraţiei de alcool (în redacţia Legilor Nr.423-XVI din 22 decembrie 2006; Nr.301-XVI din 27 decembrie 2007).

(2) Evidenţa cantităţii producţiei fabricate şi concentraţiei alcoolului se efectuează prin sistemul de măsurare, înregistrare şi control cu memorie fiscală, legalizat, verificat metrologic (în redacţia Legilor Nr.423-XVI din 22 decembrie 2006; Nr.301-XVI din 27 decembrie 2007).

(3) Operaţiunile de sigilare şi desigilare a utilajului tehnologic şi a aparatelor utilizate la fabricarea alcoolului etilic şi a băuturilor alcoolice tari se efectuează în comun de către Inspectoratul de Stat, Inspectoratul Fiscal Principal de Stat şi Serviciul Standardizare şi Metrologie (în redacţia Legii Nr.301-XVI din 27 decembrie 2007).

(4) Nu se permite punerea în funcţiune a utilajului tehnologic fără aplicarea de sigilii la aparatele respective, precum şi a utilajului tehnologic neînregistrat (în redacţia Legii Nr.301-XVI din 27 decembrie 2007).

(5) Utilajul tehnologic principal folosit pentru fabricarea alcoolului etilic şi a băuturilor alcoolice tari se înregistrează în registrul ţinut de Agenţia Agroindustrială "Moldova-Vin" (în redacţia Legii Nr.301-XVI din 27 decembrie 2007).

(6) Exploatarea utilajului tehnologic pentru fabricarea alcoolului etilic se admite cu avizul prealabil al expertizei ecologice de stat şi numai în cazul în care acest utilaj permite a prelucra şi utiliza integral deşeurile principale ale producţiei de alcool.

Articolul 19. Stocarea şi livrarea alcoolului etilic şi


a producţiei alcoolice

(1) Producătorii de alcool etilic şi de producţie alcoolică trebuie să dispună de spaţiu şi de condiţii necesare pentru stocarea acestora, conform cerinţelor de depozitare şi de livrare stabilite prin lege (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(2) Acces în spaţiile unde sînt depozitate alcoolul etilic şi producţia alcoolică îl au numai persoanele special autorizate şi reprezentanţii organelor abilitate (în redacţia Legii Nr.73-XV din 11 martie 2004).

(3) Producătorii de producţie alcoolică o pot comercializa direct cu amănuntul numai prin magazinele specializate proprii.

(4) Livrarea producţiei alcoolice pentru stocare şi comercializare cu ridicata se efectuează numai prin depozite specializate, cu excepţia producţiei vinicole în vrac, iar a alcoolului etilic - prin depozite-tip pentru păstrarea alcoolului etilic (în redacţia Legii Nr.423-XVI din 22 decembrie 2006).

(5) Alcoolul etilic destinat utilizării la fabricarea producţiei alcoolice, farmaceutice, de parfumerie şi cosmetice se depozitează numai la depozitele-tip de păstrare a alcoolului etilic (introdus prin Legea Nr.73-XV din 11 martie 2004, în vigoare 11 septembrie 2004).

(6) Stocarea şi livrarea producţiei alcoolice în vrac pe piaţa internă şi cea externă se efectuează în exclusivitate de către producătorii de producţie alcoolică (introdus prin Legea Nr.423-XVI din 22 decembrie 2006).

Articolul 20. Marcarea producţiei alcoolice de înaltă calitate

(1) Producţiei alcoolice de înaltă calitate i se aplică marca de calitate.

(2) Modul de determinare a calităţii producţiei alcoolice căreia i se aplică marca de calitate se stabileşte prin lege (în redacţia Legii Nr.301-XVI din 27 decembrie 2007).

Articolul 21. Fabricarea producţiei alcoolice în condiţii de casă

Se permite fabricarea producţiei alcoolice pentru consum personal în condiţii de casă în gospodăriile individuale şi ţărăneşti (de fermier).

Articolul 22. Interzicerea livrării producţiei alcoolice

Producţia alcoolică care nu întruneşte condiţiile prevăzute în prezenta lege este interzisă a fi livrată de către producător.

Titlul III

IMPORTUL ŞI EXPORTUL ALCOOLULUI ETILIC ŞI A PRODUCŢIEI ALCOOLICE

(în redacţia Legii Nr.73-XV din 11 martie 2004)

Capitolul 1

IMPORTUL ALCOOLULUI ETILIC ŞI AL PRODUCŢIEI ALCOOLICE

(în redacţia Legii Nr.73-XV din 11 martie 2004)

Articolul 23. Reglementarea de stat a importului alcoolului etilic


şi al producţiei alcoolice

(1) Reglementarea de stat a importului alcoolului etilic şi al producţiei alcoolice cuprinde (în redacţia Legii Nr.73-XV din 11 martie 2004):

a) licenţierea importului de alcool etilic şi de producţie alcoolică (în redacţia Legii Nr.73-XV din 11 martie 2004);

b) stabilirea accizelor, altor impozite şi taxe pentru alcoolul etilic şi pentru producţia alcoolică importate (în redacţia Legii Nr.73-XV din 11 martie 2004);

c) controlul calităţii alcoolului etilic şi a producţiei alcoolice importate (în redacţia Legii Nr.73-XV din 11 martie 2004);

d) stabilirea cotelor de import al alcoolului etilic.

(2) Alcoolul etilic se importă în baza avizului prealabil eliberat de Agenţia Agroindustrială "Moldova-Vin" (în redacţia Legii Nr.301-XVI din 27 decembrie 2007).

(3) Pentru obţinerea avizului prealabil pentru dreptul de import al alcoolului etilic, solicitantul prezintă Agenţiei Agroindustriale "Moldova-Vin" o cerere în care se indică:

a) denumirea, forma juridică de organizare, adresa juridică (sediul), codul fiscal al întreprinderii;

b) cantitatea alcoolului etilic care urmează a fi importat;

c) faptul că volumul de alcool etilic solicitat de agenţii economici din domeniul medicinei, al industriei de parfumerie şi cosmetică a fost coordonat cu organele abilitate.

(4) La cererea pentru eliberarea avizului prealabil se anexează:

a) copia licenţei pentru fabricarea, păstrarea şi comercializarea angro a producţiei alcoolice;

b) prognoza de producere şi calculul volumului de alcool etilic necesar pentru realizarea programului de producere.

(5) Cererea pentru eliberarea avizului prealabil se examinează în termen de 3 zile lucrătoare de la data parvenirii acesteia.

(6) Avizul prealabil pentru dreptul de import al alcoolului etilic se eliberează solicitantului în mod gratuit.

(7) Solicitanţii sînt obligaţi să prezinte Agenţiei Agroindustriale "Moldova-Vin" informaţia despre volumul de alcool etilic importat în baza avizului prealabil.

(Conform Legii Nr.301-XVI din 27 decembrie 2007 articolul 23 se completează cu alineatele (3)-(7).

Articolul 24. Importul alcoolului etilic şi al producţiei alcoolice

(1) Importul alcoolului etilic şi al producţiei alcoolice se efectuează numai de către agenţii economici care deţin licenţa respectivă, prin punctele vamale Leuşeni, Ungheni, Giurgiuleşti (auto), Giurgiuleşti (feroviar), Giurgiuleşti-Port (fluvial), Tudora, Palanca, Ocniţa şi Otaci. Importul alcoolului etilic se permite numai agenţilor economici care deţin licenţă pentru fabricarea producţiei alcoolice sau pentru producerea articolelor de parfumerie şi cosmetică, sau pentru producerea medicamentelor. Comercializarea alcoolului etilic importat este interzisă (în redacţia Legilor Nr.149-XV din 27 martie 2003; Nr.73-XV din 11 martie 2004; Nr.166-XVI din 22 iulie 2005).

(2) Alcoolul etilic şi producţia alcoolică importate trebuie să fie verificate în ceea ce priveşte corespunderea standardelor calităţii stabilite în Republica Moldova, să fie însoţite de certificatele de calitate şi de conformitate emise de ţările producătoare şi, în mod obligatoriu, verificate de Întreprinderea de Stat "Centrul Naţional de Verificare a Calităţii Producţiei Alcoolice" (în redacţia Legilor Nr.73-XV din 11 martie 2004; Nr.423-XVI din 22 decembrie 2006; Nr.301-XVI din 27 decembrie 2007).

(3) La importul alcoolului etilic şi al producţiei alcoolice, agenţii economici vor prezenta organelor vamale, pe lîngă celelalte documente prevăzute de lege, şi licenţa de import (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(4) Se interzice importul alcoolului etilic şi al producţiei alcoolice care nu sînt însoţite de certificatele şi documentele stabilite de lege, precum şi al alcoolului etilic şi al producţiei alcoolice a căror calitate nu corespunde celei înscrise în documentele de însoţire (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(41) Se interzice importul băuturilor alcoolice tari ambalate, fabricate din alcool etilic rafinat de calitate mai joasă decît calitatea "Lux", nemarcate şi fără dopuri cu dispersie sau alte tipuri de dopuri confirmate de către Întreprinderea de Stat "Centrul Naţional de Verificare a Calităţii Producţiei Alcoolice", care ar exclude posibilitatea utilizării repetate a ambalajului produsului, cu excepţia băuturilor tip divin, tip brandy, tip whisky, a băuturilor tip lichior cu un conţinut minim de zahăr de 350 g/dm3, a băuturilor în ambalaj cu capacitatea de pînă la 0,25 litri. Tipul băuturii este definit conform prezentei legi şi Legii viei şi vinului nr.57-XVI din 10 martie 2006 (introdus prin Legea Nr.301-XVI din 27 decembrie 2007).

(5) La importul alcoolului etilic şi al producţiei alcoolice, al materialelor auxiliare utilizate pentru fabricarea producţiei alcoolice, testarea calităţii se efectuează de Întreprinderea de Stat "Centrul Naţional de Verificare a Calităţii Producţiei Alcoolice" (introdus prin Legea Nr.423-XVI din 22 decembrie 2006).

(6) (introdus prin Legea Nr.423-XVI din 22 decembrie 2006; exclus prin Legea Nr.301-XVI din 27 decembrie 2007).

Articolul 25. Marcarea producţiei alcoolice importate

(1) Comercializarea producţiei alcoolice de import ambalate destinate pentru consum se permite doar după marcarea acesteia cu "Timbru de acciz. Marca comercială de stat" (în redacţia Legii Nr.423-XVI din 22 decembrie 2006).

(2) Este exceptată de la marcare cu "Timbru de acciz. Marca comercială de stat" producţia alcoolică (în redacţia Legii Nr.423-XVI din 22 decembrie 2006):

a) introdusă în calitate de exponate şi mostre de către organizatorii şi participanţii la expoziţii şi tîrguri internaţionale;

b) destinată utilizării oficiale de către reprezentanţele diplomatice, reprezentanţele organizaţiilor internaţionale şi organizaţiilor asimilate acestora;

c) îndreptată în zonele vamale libere şi în magazinele cu comercializarea în regim de duty free;

d) tranzitată prin teritoriul Republicii Moldova (în redacţia Legii Nr.301-XVI din 27 decembrie 2007);

e) introdusă de către persoane fizice în scop de consum personal, în limitele şi în modul stabilit de lege (în redacţia Legii Nr.301-XVI din 27 decembrie 2007);

f) în sticle de suvenir, precum şi în sticle cu capacitatea de pînă la 0,25 litri.

(3) Pe ambalajul de consum al producţiei alcoolice importate trebuie să fie indicate:

a) denumirea producţiei alcoolice;

b) denumirea sau numele producătorului şi importatorului producţiei alcoolice şi adresele acestora;

c) concentraţia de alcool etilic, conţinutul de zahăr şi ingredientele folosite la fabricarea producţiei alcoolice şi termenul de valabilitate;

d) volumul ambalajului de consum al producţiei alcoolice.

(4) Informaţia de pe ambalajul de consum al producţiei alcoolice importate trebuie să fie expusă în limba de stat.

Capitolul 2

EXPORTUL ALCOOLULUI ETILIC ŞI AL PRODUCŢIEI ALCOOLICE

(în redacţia Legii Nr.73-XV din 11 martie 2004)

Articolul 26. Reglementarea de stat a exportului alcoolului etilic


şi al producţiei alcoolice

Reglementarea de stat a exportului alcoolului etilic şi al producţiei alcoolice cuprinde (în redacţia Legii Nr.73-XV din 11 martie 2004):

a) controlul calităţii alcoolului etilic şi a producţiei alcoolice exportate (în redacţia Legii Nr.73-XV din 11 martie 2004);

b) stimularea exportului şi crearea condiţiilor favorabile pentru export prin diminuarea impozitelor şi taxelor aplicate alcoolului etilic şi a producţiei alcoolice fabricate în Republica Moldova (în redacţia Legii Nr.73-XV din 11 martie 2004);

c) încheierea tratatelor internaţionale în scopul promovării peste hotare a alcoolului etilic şi a producţiei alcoolice fabricate în Republica Moldova (în redacţia Legii Nr.73-XV din 11 martie 2004).

Articolul 27. Exportul alcoolului etilic şi al producţiei alcoolice

(1) Alcoolul etilic şi producţia alcoolică destinate exportului sînt supuse evaluării conformităţii de către organismele de certificare din sistemul naţional de certificare (în redacţia Legii Nr.73-XV din 11 martie 2004).

(2) Exportul alcoolului etilic şi al producţiei alcoolice poate fi efectuat direct de către producător (în redacţia Legilor Nr.73-XV din 11 martie 2004; Nr.423-XVI din 22 decembrie 2006).

(3) Reglementarea exportului în vrac al vinului materie primă şi al vinului de struguri se efectuează în condiţiile legii (introdus prin Legea Nr.423-XVI din 22 decembrie 2006; în redacţia Legii Nr.301-XVI din 27 decembrie 2007).

(4) Guvernul reglementează exportul producţiei alcoolice în conformitate cu Legea reglementării de stat a activităţii comerciale externe nr.1031-XIV din 8 iunie 2000 dacă:

a) din cauza unor calamităţi naturale, volumul producţiei alcoolice fabricate şi stocurile existente sînt mai mici decît volumul apreciat de Agenţia Agroindustrială "Moldova-Vin", de comun acord cu Uniunea Producătorilor şi Exportatorilor, drept strict necesar pentru consumul intern şi pentru funcţionarea întreprinderilor autohtone din ramură;

b) calitatea producţiei alcoolice nu corespunde reglementărilor tehnice ale ţărilor importatoare ori ale acordurilor internaţionale;

c) există circumstanţe excepţionale, recunoscute ca atare de Parlamentul Republicii Moldova (introdus prin Legea Nr.301-XVI din 27 decembrie 2007).

Titlul IV

CIRCULAŢIA INTERIOARĂ A PRODUCŢIEI ALCOOLICE

Capitolul 1

COMERCIALIZAREA CU RIDICATA A PRODUCŢIEI ALCOOLICE

Articolul 28. Depozite specializate

(1) Producţia alcoolică ambalată, atît cea fabricată în Republica Moldova, cît şi cea importată, se comercializează cu ridicata numai prin depozite specializate ce constituie proprietatea agenţilor economici, în modul stabilit de lege (în redacţia Legilor Nr.73-XV din 11 martie 2004; Nr.423-XVI din 22 decembrie 2006; Nr.301-XVI din 27 decembrie 2007).

(2) Agenţii economici sînt în drept să posede depozite specializate cu condiţia că:

a) deţin licenţa respectivă;

b) deţin în proprietate încăperi pentru depozite cu o suprafaţă de cel puţin 500 m2 (în redacţia Legii Nr.753-XV din 21 decembrie 2001);

c) dispun de autorizaţie din partea cel puţin a unui producător pentru vînzarea băuturilor alcoolice în regim de dealer.

(3) Depozitele specializate trebuie să fie acoperite, îngrădite, dotate cu sistem de evidenţă computerizată, să corespundă condiţiilor de licenţiere (Legea nr.451-XV din 30 iulie 2001), regulilor evaluării conformităţii produselor (Legea nr. 186-XV din 24 aprilie 2003), standardelor (Legea nr.590-XIII din 22 septembrie 1995), cerinţelor protecţiei civile şi situaţiilor excepţionale (Legea nr.93-XVI din 5 aprilie 2007), normelor sanitaro-epidemiologice (Legea nr.1513-XII din 16 iunie 1993) şi să asigure protecţia consumatorilor (Legea nr.105-XV din 13 martie 2003) (în redacţia Legii Nr.301-XVI din 27 decembrie 2007).

(4) În depozitele specializate nu poate fi păstrată altă producţie decît producţia alcoolică.

(5) Agenţii economici care desfăşoară activităţi în domeniul fabricării şi circulaţiei alcoolului etilic, fabricării medicamentelor, articolelor de parfumerie şi de cosmetică cu utilizarea alcoolului etilic sînt obligaţi să deţină în proprietate depozite-tip pentru păstrarea alcoolului etilic (introdus prin Legea Nr.73-XV din 11 martie 2004).

(6) Alcoolul etilic se comercializează angro prin depozite-tip pentru păstrarea alcoolului etilic (introdus prin Legea Nr.423-XVI din 22 decembrie 2006).

Capitolul 2

COMERCIALIZAREA CU AMĂNUNTUL A PRODUCŢIEI ALCOOLICE

Articolul 29. Dreptul de comercializare cu amănuntul


a producţiei alcoolice

(1) Pot comercializa cu amănuntul producţie alcoolică numai agenţii economici:

a) care deţin licenţa respectivă;

b) care dispun, cu orice titlu, de spaţii comerciale cu o suprafaţă de cel puţin 20 m2.

(2) Pot comercializa cu amănuntul producţie alcoolică numai persoanele care au împlinit vîrsta de 18 ani.

(3) Regulile de comerţ şi alte condiţii pentru comercializarea cu amănuntul a producţiei alcoolice se stabilesc prin lege (în redacţia Legii Nr.301-XVI din 27 decembrie 2007).

(4) (introdus prin Legea Nr.753-XV din 21 decembrie 2001; exclus prin Legea Nr.301-XVI din 27 decembrie 2007).

(5) Procurarea producţiei alcoolice de import pentru comercializarea cu amănuntul se efectuează numai prin/de la depozite specializate (introdus prin Legea Nr.73-XV din 11 martie 2004).

Articolul 30. Restricţii privind comercializarea cu


amănuntul a producţiei alcoolice

Se interzice comercializarea cu amănuntul a producţiei alcoolice:

a) prin reţeaua de comerţ ambulant (cărucioare, cisterne, autoremorci, autovehicule etc.);

b) în chioşcuri, pavilioane şi în alte puncte de comerţ care nu au spaţiu comercial cu o suprafaţă de cel puţin 20 m2;

c) în instituţii de învăţămînt, medicale, preşcolare şi în alte instituţii de educaţie, în cămine pentru elevi şi studenţi, la întreprinderi şi la şantierele de construcţii şi reparaţii;

d) în construcţiile sportive şi pe teritoriul aferent acestora, pe terenurile sportive;

e) în ospătării dietetice şi în cafenele pentru copii, în locuri de comerţ pentru copii şi adolescenţi;

f) în sediile autorităţilor publice, cu excepţia obiectelor staţionare de alimentaţie publică;

g) în preajma edificiilor de cult religios în raza stabilită de autorităţile administraţiei publice locale de comun acord cu reprezentanţii cultelor respective;

h) în cimitire, penitenciare, unităţi militare şi arsenale (în redacţia Legii Nr.73-XV din 11 martie 2004);

i) în întreprinderile de transport public;

j) persoanelor care nu au împlinit vîrsta de 16 ani;

k) prin depozite specializate (introdusă prin Legea Nr.73-XV din 11 martie 2004).

Articolul 31. Interdicţia circulaţiei gratuite a producţiei alcoolice

(1) Se interzice:

a) transmiterea producţiei alcoolice în calitate de salariu, premiu, indemnizaţie de asigurare socială;

b) răspîndirea fără plată a producţiei alcoolice, cu excepţia producţiei alcoolice destinate pentru publicitate;

c) oferirea producţiei alcoolice, cu excepţia producţiei alcoolice de înaltă calitate, ca premii la concursuri şi jocuri de noroc.

(2) Alte restricţii privind circulaţia gratuită a producţiei alcoolice se stabilesc prin lege.

Titlul V

RĂSPUNDEREA PENTRU ÎNCĂLCAREA LEGISLAŢIEI CU PRIVIRE LA FABRICAREA

ŞI CIRCULAŢIA ALCOOLULUI ETILIC ŞI A PRODUCŢIEI ALCOOLICE

(în redacţia Legii Nr.73-XV din 11 martie 2004)

Articolul 32. Felurile răspunderii

Încălcarea prevederilor prezentei legi atrage răspunderea civilă, contravenţională sau penală prevăzută de legislaţie.

Articolul 33. Retragerea din circulaţie a alcoolului etilic


şi a producţiei alcoolice care nu corespund


cerinţelor legii

(1) Se retrag din circulaţie, în temeiul hotărîrilor organelor abilitate în conformitate cu legea, alcool etilic şi producţia alcoolică în cazul în care (în redacţia Legii Nr.73-XV din 11 martie 2004):

a) lipseşte licenţa respectivă;

b) lipsesc certificatul de calitate şi certificatul de conformitate;

c) producţia nu este marcată (în redacţia Legii Nr.301-XVI din 27 decembrie 2007);

d) calitatea producţiei nu corespunde documentaţiei normative (în redacţia Legii Nr.301-XVI din 27 decembrie 2007);

e) producţia conţine alcool etilic fabricat din materie primă nealimentară sau adaosuri interzise pentru fabricarea ei;

f) în documentele de însoţire nu este indicat posesorul;

g) producţia nu este însoţită de documente care confirmă legalitatea fabricării şi circulaţiei ei;

h) producţia este falsificată (contrafăcută);

i) producţia se comercializează în locuri neautorizate pentru aceasta în modul stabilit;

j) alcoolul etilic şi alcoolul etilic potabil se comercializează cu amănuntul în reţeaua de comerţ (în redacţia Legii Nr.753-XV din 21 decembrie 2001);

k) alcoolul etilic se comercializează în reţeaua de farmacii în recipiente cu o capacitate mai mare de 100 ml (introdusă prin Legea Nr.753-XV din 21 decembrie 2001).

(Conform Legii Nr.73-XV din 11 martie 2004 litera k) se exclude, iar litera l) devine litera k).

(2) Sechestrarea şi confiscarea alcoolului etilic şi a producţiei alcoolice aflate în circulaţie ilicită se efectuează în condiţiile legii (în redacţia Legilor Nr.73-XV din 11 martie 2004; Nr.301-XVI din 27 decembrie 2007).

(3) Alcoolul etilic şi producţia alcoolică, retrase din circulaţie conform alin.(1) al prezentului articol, trec în posesia statului, sînt preluate la evidenţă de către organele fiscale şi sînt supuse expertizei calităţii de către Serviciul Standardizare şi Metrologie (în redacţia Legilor Nr.73-XV din 11 martie 2004; Nr.332-XVI din 16 decembrie 2005).

(4) În baza rezultatelor expertizei, alcoolul etilic şi producţia alcoolică retrase din circulaţie:

a) se comercializează, în bază de concurs, în calitate de materie primă, agenţilor economici titulari de licenţe pentru fabricarea, păstrarea şi comercializarea angro a alcoolului etilic şi a producţiei alcoolice sau pentru fabricarea producţiei nealimentare;

b) se nimicesc.

(5) Modul de achitare pentru expertiza calităţii, de comercializare, în calitate de materie primă, sau de nimicire a alcoolului etilic şi producţiei alcoolice menţionate la alin.(3) este stabilit prin lege (în redacţia Legilor Nr.73-XV din 11 martie 2004; Nr.332-XVI din 16 decembrie 2005; Nr.301-XVI din 27 decembrie 2007).

(Conform Legii Nr.332-XVI din 16 decembrie 2005 după alineatul (3) se introduce un nou alineat (4), iar alineatul (4) devine alineatul (5).

Titlul VI

DISPOZIŢII FINALE ŞI TRANZITORII

Articolul 34. (Exclus prin Legea Nr.301-XVI din 27 decembrie 2007).

Articolul 35. Valabilitatea licenţelor eliberate anterior

Licenţele pentru comercializarea cu amănuntul a băuturilor alcoolice, eliberate pînă la intrarea în vigoare a Legii nr.451-XV din 30 iulie 2001 privind licenţierea unor genuri de activitate, sînt valabile pînă la expirarea termenului lor de valabilitate (în redacţia Legilor Nr.753-XV din 21 decembrie 2001; Nr.1191-XV din 4 iulie 2002).

Articolul 36. Punerea în aplicare a prezentei legi

(1) Prezenta lege intră în vigoare la data publicării (în redacţia Legii Nr.753-XV din 21 decembrie 2001).

(2) Guvernul, în termen de 3 luni:

a) va prezenta Parlamentului propuneri pentru aducerea legislaţiei în vigoare în concordanţă cu prezenta lege;

b) va adopta actele normative necesare pentru punerea în aplicare a prezentei legi;

c) va întreprinde măsuri organizatorico-administrative orientate spre punerea în aplicare a prezentei legi, precum şi spre asigurarea tehnico-materială şi financiară a instituţiilor autorizate a organiza executarea ei.

(Conform Legii Nr.73-XV din 11 martie 2004 în tot cuprinsul legii, sintagmele "Ministerul Agriculturii şi Industriei Prelucrătoare" şi "Departamentul Supraveghere Tehnică, Standardizare şi Metrologie" se înlocuiesc cu sintagmele "Departamentul Agroindustrial "Moldova-Vin" şi, respectiv, "Departamentul Standardizare şi Metrologie").

(Conform Legii Nr.154-XVI din 21 iulie 2005 în cuprinsul legii, cuvintele "Departamentul Agroindustrial "Moldova-Vin" se substituie prin cuvintele "Agenţia Agroindustrială "Moldova-Vin", iar cuvintele "Departamentul de Standardizare şi Metrologie" se substituie prin cuvintele "Serviciul Standardizare şi Metrologie").

PREŞEDINTELE

PARLAMENTULUI
Dumitru DIACOV

ARHIVA

Articolul 1:

noţiunea "documentaţie normativă":

documentaţie normativă - instrucţiuni tehnice şi tehnologice, standarde, prescripţii tehnice şi alte prescripţii obligatorii pentru respectare în procesul de fabricare şi circulaţie a producţiei alcoolice;

noţiunea "timbru de acciză":

timbru de acciza - imprimat pe hirtie speciala, de o dimensiune stabilita, cu inscriptii si semne distinctive speciale, emis de stat si aplicat pe ambalajul de consum pentru confirmarea platii accizelor pentru productia alcoolica comercializata;

Articolul 4, litera d):

d) să-şi înregistreze în mod obligatoriu mărcile de produse şi/sau servicii la Agenţia de Stat pentru Proprietatea Intelectuală (introdusă prin Legea Nr.753-XV din 21 decembrie 2001; în redacţia Legii Nr.205-XVI din 28 iulie 2005);

Articolul 5 alineatul (2), litera b):

b) fabricarea alcoolului etilic si a productiei alcoolice din materia prima a clientului daca acesta nu detine licenta respectiva;

Articolul 6, alineatul (4):

(4) Producerea alcoolului etilic se efectueaza de catre holdingul respectiv, creat prin hotarire de Guvern (introdus prin Legea Nr.753-XV din 21 decembrie 2001).

Articolul 6, alineatul (4):

(4) La îmbutelierea băuturilor alcoolice tari, cu excepţia divinurilor, se utilizează numai sticle cu dopuri nereturnabile tip gualo (introdus prin Legea Nr.423-XVI din 22 decembrie 2006, în vigoare 2 august 2007).

Titlul articolului 7:

Articolul 7. Registrul de stat al circulaţiei alcoolului etilic


şi a producţiei alcoolice

Articolul 8 alineatul (2), litera d):

d) exercită alte atribuţii conform prezentei legi, legislaţiei privind administraţia publică locală şi altor acte normative.

Articolul 10 alineatul (2), literele b) şi c)):

b) nu este certificată, nu corespunde documentaţiei normative sau altor acte normative;

c) deşi nu periclitează sănătatea sau viaţa consumatorilor şi nici nu este falsificată (contrafăcută), totuşi nu întruneşte caracteristicile calitative prescrise;

Articolul 10 alineatul (2), litera e):

e) nu este însoţită de informaţia obligatorie referitoare la producţie ori este însoţită de o informaţie neconformă cu prevederile din documentaţia normativă;

Articolul 11 alineatul (2), litera d):

d) efectueaza expertiza tehnica pentru a decide eliberarea licentelor de fabricare si circulatie a productiei alcoolice;

Articolul 11, alineatul (2):

(2) Inspectoratul de Stat are următoarele atribuţii:

a) supraveghează respectarea metodelor şi tehnologiilor folosite la fabricarea alcoolului etilic şi a producţiei alcoolice (în redacţia Legii Nr.73-XV din 11 martie 2004);

b) reglementează controlul analitic al alcoolului etilic şi al producţiei alcoolice prin intermediul laboratoarelor specializate (în redacţia Legii Nr.73-XV din 11 martie 2004);

c) coordonează controlul tehnic în toate fazele fabricării alcoolului etilic şi a producţiei alcoolice, precum şi controlul corespunderii calităţii alcoolului etilic şi a producţiei alcoolice documentelor eliberate (în redacţia Legii Nr.73-XV din 11 martie 2004);

d) în comun cu Camera de Licenţiere efectuează expertiza tehnică şi eliberează solicitanţilor de licenţă avizul expertizei tehnice pentru a fi prezentat Camerei de Licenţiere pentru a decide eliberarea licenţelor de fabricare şi circulaţie a alcoolului etilic şi a producţiei alcoolice (în redacţia Legilor Nr.333-XV din 24 iulie 2003; Nr.73-XV din 11 martie 2004);

e) participă, împreună cu alte organe abilitate, la acţiunile iniţiate de acestea potrivit legii, inclusiv la controlul calităţii producţiei alcoolice din reţeaua de comerţ cu amănuntul şi din alimentaţia publică (în redacţia Legii Nr.753-XV din 21 decembrie 2001);

f) în situaţia cînd constată abateri de la normativele de calitate, sesizează alte organe abilitate ca acestea să intervină pentru a lua măsurile prevăzute de legislaţie;

g) participă la elaborarea şi perfecţionarea legislaţiei cu privire la fabricarea şi circulaţia alcoolului etilic şi a producţiei alcoolice (în redacţia Legii Nr.73-XV din 11 martie 2004);

h) colaborează cu organisme internaţionale de profil în vederea cunoaşterii şi aplicării metodelor noi de analiză şi control al calităţii alcoolului etilic şi a producţiei alcoolice (în redacţia Legii Nr.73-XV din 11 martie 2004).

Articolul 11, alineatul (3):

(3) Atribuţiile şi competenţa Inspectoratului de Stat se stabilesc în prezenta lege, în regulamentul acestuia aprobat de Guvern şi în alte acte normative.

Articolul 12. Impunerea si administrarea fiscala

(1) La intreprinderile producatoare de alcool etilic si bauturi alcoolice tari se instituie posturi fiscale permanente, care isi desfasoara activitatea in conformitate cu regulamentul aprobat de Ministerul Finantelor.

(2) Calculul si plata impozitelor la alcoolul etilic si productia alcoolica se efectueaza in modul stabilit de lege.

(3) Pentru alcoolul etilic rafinat, produs in Republica Moldova sau importat, utilizat ca materie prima la fabricarea productiei alcoolice, acciza se plateste o singura data.

(4) Agentii economici beneficiaza de dreptul de trecere in cont a accizelor platite la productia alcoolica supusa accizelor.

Articolul 12, alineatul (1):

(1) La întreprinderile producătoare de alcool etilic şi băuturi alcoolice tari se efectuează control fiscal prin verificarea operativă în conformitate cu regulamentul aprobat de către Inspectoratul Fiscal Principal de Stat de pe lîngă Ministerul Finanţelor şi coordonat cu Agenţia Agroindustrială "Moldova-Vin" (în redacţia Legii Nr.154-XVI din 21 iulie 2005, în vigoare 1 ianuarie 2006).

Articolul 13 alineatul (2), litera b):

b) avizul organelor competente despre asigurarea pazei spatiilor de productie si depozitelor si corespunderii lor cerintelor de siguranta contra incendiilor;

Articolul 13 alineatul (2), literele c) si e):

c) avizul organului fiscal despre lipsa restantelor la impozite si la alte plati obligatorii;

e) prognoza sortimentului si preturile minime la productia planificata spre fabricare in perioada de valabilitate a licentei (introdusa prin Legea Nr.753-XV din 21 decembrie 2001).

Articolul 13 alineatul (2), literele b), c) şi d):

b) avizul organelor competente despre corespunderea cerintelor de siguranta contra incendiilor a spatiilor de productie si a depozitelor (in redactia Legii Nr.753-XV din 21 decembrie 2001);

c) certificatul eliberat de organul fiscal teritorial, prin care se confirma lipsa datoriilor la bugetul consolidat si la bugetul asigurarilor sociale de stat, ori contractul sau acordul-memorandum de aminare sau de esalonare a platilor (in redactia Legii Nr.73-XV din 11 martie 2004);

d) dovada achitarii taxei pentru eliberarea licentei;

Articolul 13 alineatul (3), litera a):

a) au datorii la impozite si la alte plati obligatorii fata de buget;

Articolul 13 alineatul (3), litera b):

b) nu detin capacitati de productie proprii si/sau spatii pentru stocarea productiei alcoolice;

Articolul 13. Licenţierea fabricării şi circulaţiei alcoolului etilic


şi a producţiei alcoolice

(1) Fabricarea, stocarea (depozitarea) şi vînzarea cu ridicata a alcoolului etilic şi a producţiei alcoolice sînt supuse licenţierii în conformitate cu Legea nr.451-XV din 30 iulie 2001 privind licenţierea unor genuri de activitate. Comercializarea cu amănuntul a producţiei alcoolice se licenţiază de către autorităţile administraţiei publice locale (în redacţia Legilor Nr.1191-XV din 4 iulie 2002; Nr.73-XV din 11 martie 2004).

(2) Agentul economic care solicită licenţă, suplimentar la actele prevăzute în Legea nr.451-XV din 30 iulie 2001 privind licenţierea unor genuri de activitate, va prezenta (în redacţia Legii Nr.1191-XV din 4 iulie 2002):

a) actele privind dotarea tehnică şi metrologică, date despre utilajul tehnologic ce permite a fabrica alcool etilic şi producţie alcoolică corespunzătoare cerinţelor documentaţiei normative, actele care confirmă înregistrarea acestuia în modul stabilit de legislaţie şi confirmarea faptului că deţine capacităţi de producţie şi spaţii pentru depozitare suficiente pentru desfăşurarea activităţilor în sortimentul pentru care se solicită licenţă (în redacţia Legilor Nr.73-XV din 11 martie 2004; Nr.423-XVI din 22 decembrie 2006);

b) prognoza sortimentului la producţia planificată spre fabricare şi/sau comercializare în perioada de valabilitate a licenţei (introdusă prin Legea Nr.753-XV din 21 decembrie 2001; în redacţia Legii Nr.73-XV din 11 martie 2004).

(Conform Legii Nr.423-XVI din 22 decembrie 2006 literele b), c) şi d) sînt excluse, iar litera e) devine litera b).

(3) Nu se va elibera licenţă agenţilor economici care:

a) nu deţin în proprietate capacităţi de producţie sau spaţii pentru depozite specializate, a căror conformitate cu normele stabilite să fie confirmată prin acte de verificare (în redacţia Legii Nr.753-XV din 21 decembrie 2001);

b) nu au în dotare mijloace adecvate, legalizate, verificate metrologic, conform actelor legislative şi normative în vigoare din domeniul metrologic, de măsurat şi de control al alcoolului etilic şi al producţiei alcoolice fabricate şi comercializate, dacă legislaţia stabileşte obligaţia dotării respective (în redacţia Legilor Nr.73-XV din 11 martie 2004; Nr.423-XVI din 22 decembrie 2006);

c) nu deţin capacităţi de producere a alcoolului etilic şi a producţiei alcoolice corespunzătoare cerinţelor stabilite de organul central de specialitate în domeniu (introdusă prin Legea Nr.423-XVI din 22 decembrie 2006).

(Conform Legii Nr.73-XV din 11 martie 2004 litera a) se exclude, iar literele b) şi c) devin literele a) şi b).

Articolul 14, alineatul (1):

(1) Suspendarea licenţei se efectuează în conformitate cu Legea nr.451-XV din 30 iulie 2001 privind licenţierea unor genuri de activitate. Autoritatea abilitată cu dreptul de a acorda licenţe sau, de comun acord cu aceasta, alte organe abilitate pot dispune suspendarea licenţei în cazurile (în redacţia Legii Nr.1191-XV din 4 iulie 2002):

a) folosirii utilajului destinat fabricării alcoolului etilic şi a producţiei alcoolice în scopul fabricării producţiei nealimentare sau în alte scopuri decît cele stipulate în licenţă (în redacţia Legii Nr.73-XV din 11 martie 2004);

b) utilizării mărcilor de produs şi a denumirilor de origine a mărfurilor înregistrate, precum şi a invenţiilor brevetate, după intrarea în vigoare a hotărîrii judecătoreşti despre ilegalitatea utilizării lor;

c) eschivării de la plata impozitelor şi altor obligaţii la buget (introdusă prin Legea Nr.753-XV din 21 decembrie 2001);

d) nerespectării de către titularul licenţei a condiţiilor stipulate în anexa la licenţă şi/sau a regulilor de comercializare cu amănuntul a producţiei alcoolice (introdusă prin Legea Nr.73-XV din 11 martie 2004).

Articolul 14, alineatele (3), (4) şi (5):

(3) În termen de 10 zile de la emiterea hotărîrii privind suspendarea licenţei, organul care a suspendat-o sigilează utilajul şi comunicaţiile în scopul excluderii fabricării şi circulaţiei alcoolului etilic şi a producţiei alcoolice (în redacţia Legii Nr.73-XV din 11 martie 2004).

(4) În termen de 10 zile de la primirea informaţiei despre înlăturarea încălcărilor care au cauzat suspendarea licenţei şi după verificarea faptului înlăturării lor, organul care a suspendat licenţa va emite hotărîrea privind anularea suspendării sau va refuza anularea suspendării ei.

(5) Dacă în termenul stabilit nu au fost înlăturate încălcările care au cauzat suspendarea licenţei, organul care a eliberat licenţa emite hotărîrea privind retragerea licenţei.

Articolul 15. Contestarea hotărîrilor privind suspendarea licenţei

(1) Hotărîrea privind suspendarea licenţei şi hotărîrea privind refuzul de a anula suspendarea licenţei pot fi contestate în organul ierarhic superior celui care a emis o astfel de hotărîre sau în instanţa de contencios administrativ.

(2) Pentru examinarea contestării poate fi creată o comisie independentă de experţi, din care vor face parte agentul economic respectiv, reprezentanţi ai organului care a suspendat licenţa şi experţi independenţi.

Articolul 16, alineatul (2):

(2) Licenţa se retrage de către autoritatea abilitată cu dreptul de a acorda licenţe sau de către instanţa judecătorească în baza cererii altor organe abilitate (în redacţia Legii Nr.73-XV din 11 martie 2004).

Articolul 16 alineatul (3), litera c):

c) livrarea producţiei alcoolice către agenţii economici care nu deţin licenţă pentru păstrarea şi comercializarea producţiei alcoolice;

Articolul 16 alineatul (3), litera d):

d) punerea in circulatie a productiei alcoolice nemarcate cu timbru de acciz si, dupa caz, cu marci de calitate sau marcate cu timbru de acciz si marci de calitate false, precum si a productiei alcoolice falsificate (contrafacute), cu retragerea obligatorie a licentei, fara drept de reinnoire, pe o perioada de 3 ani (in redactia Legilor Nr.753-XV din 21 decembrie 2001; Nr.73-XV din 11 martie 2004);

Articolul 16, alineatul (4):

(4) Hotărîrea privind retragerea licenţei sau privind trimiterea în judecată a cererii privind retragerea licenţei se aduce la cunoştinţă agentului economic în scris, cu indicarea temeiurilor acestor acţiuni, în termen de cel mult 10 zile de la emiterea hotărîrii.

Capitolul 6

PUBLICITATEA PRODUCŢIEI ALCOOLICE

Articolul 17. Publicitatea producţiei alcoolice

Publicitatea producţiei alcoolice se supune reglementărilor Legii nr. 1277-XIII din 27 iunie 1997 cu privire la publicitate şi ale altor acte normative.

Articolul 18, alineatul (2):

(2) Aparatele pentru masuratul cantitatii productiei fabricate si aparatele pentru masuratul concentratiei de alcool, instalate la utilajul tehnologic utilizat pentru fabricarea alcoolului etilic si a bauturilor alcoolice tari, trebuie sa fie certificate si sigilate.

Articolul 18, alineatul (3):

(3) Operaţiunile de sigilare şi desigilare a aparatelor se efectuează în conformitate cu regulamentul elaborat şi aprobat de Agenţia Agroindustrială "Moldova-Vin", Ministerul Finanţelor şi Serviciul Standardizare şi Metrologie.

Articolul 20, alineatul (2):

(2) Modul de determinare a calităţii producţiei alcoolice căreia i se aplică, în mod obligatoriu, marca de calitate se stabileşte de Guvern.

Articolul 23, alineatul (2):

(2) Modul de stabilire a cotelor de import al alcoolului etilic şi mărimea acestora se stabilesc de Guvern.

Articolul 24, alineatul (1):

(1) Importul productiei alcoolice se efectueaza numai de catre agentii economici care detin licenta respectiva. Importul alcoolului etilic se efectueaza in limita cotelor stabilite. Importul alcoolului etilic se permite numai agentilor economici care detin licenta pentru fabricarea productiei alcoolice sau producerea articolelor de parfumerie si cosmetica, sau producerea medicamentelor. Comercializarea alcoolului etilic importat este interzisa (in redactia Legii Nr.149-XV din 27 martie 2003).

(1) Importul alcoolului etilic si al productiei alcoolice se efectueaza numai de catre agentii economici care detin licenta respectiva, prin punctele vamale Ungheni, Palanca, Leuseni, Ocnita si Otaci. Importul alcoolului etilic se permite numai agentilor economici care detin licenta pentru fabricarea productiei alcoolice sau producerea articolelor de parfumerie si cosmetica, sau producerea medicamentelor. Comercializarea alcoolului etilic importat este interzisa (in redactia Legilor Nr.149-XV din 27 martie 2003; Nr.73-XV din 11 martie 2004).

Articolul 24, alineatul (2):

(2) Alcoolul etilic si productia alcoolica importate trebuie sa corespunda cerintelor stabilite in Republica Moldova si sa fie insotita de certificate de calitate si de conformitate, de alte documente prevazute de legislatie (in redactia Legii Nr.73-XV din 11 martie 2004).

Articolul 24 alineatul (2), ultima propoziţie:

Cerinţele faţă de calitatea alcoolului etilic şi a producţiei alcoolice importate se stabilesc de organul central de specialitate în domeniu (în redacţia Legilor Nr.73-XV din 11 martie 2004; Nr.423-XVI din 22 decembrie 2006).

Articolul 24, alineatul (6):

(6) Cerinţele faţă de calitatea alcoolului etilic şi a producţiei alcoolice importate se stabilesc de organul central de specialitate în domeniu (introdus prin Legea Nr.423-XVI din 22 decembrie 2006).

Articolul 25, alineatul (1):

(1) Importul productiei alcoolice in ambalaj de consum se permite doar dupa marcarea prealabila a acesteia cu timbre de acciz.

Articolul 28 alineatul (2), litera b):

b) dispun de incaperi pentru depozitare cu o suprafata de cel putin 500 m2;

Articolul 28, alineatul (3):

(3) Depozitele specializate trebuie să fie acoperite, îngrădite, dotate cu sistem de evidenţă computerizată şi să corespundă altor cerinţe stabilite de legislaţie. Regimul depozitelor specializate şi modul de înregistrare a acestora se stabilesc de Guvern în termen de 60 de zile de la data intrării în vigoare a prezentei legi.

Articolul 29, alineatul (4):

(4) Preţurile minime de referinţă la comercializarea producţiei alcoolice se stabilesc de Guvern (introdus prin Legea Nr.753-XV din 21 decembrie 2001).

Articolul 33 alineatul (1), litera k):

k) pretul productiei alcoolice comercializate cu amanuntul in reteaua de comert este mai mic decit pretul minim stabilit de Guvern pentru categoria respectiva de productie alcoolica (introdusa prin Legea Nr.753-XV din 21 decembrie 2001);

Articolul 33, alineatul (3):

(3) Productia alcoolica confiscata care nu corespunde documentatiei normative, precum si productia alcoolica care contine alcool etilic, obtinut din materie prima nealimentara, sau care contine adaosuri interzise pentru fabricarea ei si prezinta pericol pentru sanatatea si viata consumatorilor sint supuse prelucrarii sau nimicirii.

Articolul 33, alineatul (3):

(3) Alcoolul etilic si productia alcoolica confiscate neinsotite de documente ce ar confirma provenienta lor legala si cele insotite de astfel de documente, dar care nu corespund documentatiei normative, precum si productia alcoolica care contine alcool etilic obtinut din materia prima nealimentara sau care contine adaosuri interzise pentru fabricarea ei si prezinta pericol pentru sanatatea si viata consumatorilor sint supuse, dupa caz, prelucrarii, in scopul fabricarii productiei nealimentare, ori sint nimicite (in redactia Legii Nr.73-XV din 11 martie 2004).

Articolul 33, alineatul (4):

(4) Modul de prelucrare si nimicire a alcoolului etilic si a productiei alcoolice confiscate este stabilit de Guvern (in redactia Legii Nr.73-XV din 11 martie 2004).

Articolul 34. Inventarierea

(1) În termen de 30 de zile de la data intrării în vigoare a prezentei legi, agenţii economici care deţin licenţe pentru activitate în domeniul fabricării şi circulaţiei producţiei alcoolice vor inventaria atît cantităţile de alcool etilic, cît şi cantităţile de băuturi alcoolice tari existente în stoc.

(2) Modul de inventariere şi de exercitare a controlului asupra efectuării ei se stabileşte de Guvern.

Articolul 35.

Licentele pentru activitate in domeniul fabricarii si circulatiei productiei alcoolice, eliberate pina la intrarea in vigoare a prezentei legi, sint valabile pina la expirarea termenului lor de valabilitate.

Articolul 35.

Licentele pentru comercializarea cu amanuntul a bauturilor alcoolice acordate agentilor economici care nu dispun de un spatiu comercial mai mare de 20 m2 sint valabile pina la 1 martie 2002 (in redactia Legii Nr.753-XV din 21 decembrie 2001).

Articolul 36. Reglementari speciale aplicabile imbutelierii


bauturilor alcoolice tari

(1) La imbutelierea bauturilor alcoolice tari, cu exceptia divinurilor si a bauturilor alcoolice carora li se aplica marca de calitate, se utilizeaza numai sticle cu dopuri nereturnabile tip gualo.

(2) Utilajul de imbuteliere a bauturilor alcoolice tari in sticle cu dopuri nereturnabile tip gualo si alt utilaj necesar pentru combaterea falsificarii productiei alcoolice se includ in lista utilajului scutit de taxa vamala, de taxa pe valoarea adaugata si de taxa pentru proceduri vamale, in conformitate cu legea anuala a bugetului.

(3) Se interzice colectarea de la persoane fizice si juridice a ambalajului de sticla utilizat pentru imbutelierea productiei alcoolice. Se admite colectarea unui astfel de ambalaj numai de catre agentii economici care il produc in scopul utilizarii ca materie prima.

